Aflate în căutare de noi clienţi şi pieţe de desfacere, unele firme româneşti ajung în locuri exotice. Este şi cazul singurei companii de medicamente, al cărei acţionar majoritar este statul, prin Ministerul Sănătăţii.

Societatea şi-a deschis un punct de lucru în Vietnam şi recrutează localnici.

Reprezentanţii companiei din Iaşi spun că la Hanoi, unde va fi noul punct de lucru, recrutările sunt în toi. Delegaţia română a avut sprijinul localnicilor, dar şi al ambasadorului României la Vietnam.

„În Vietnam deja am deschis o reprezentanță, îi instruim. Este un sistem diferit faţă de Europa. Sunt nişte oameni foarte muncitori şi bine instruiţi, chiar dacă e o zonă exotică. Suntem în zona Asiei de S-E cu proiecte în Filipine, Taiwan”, a explicat Mihai Stoian, director Afaceri Internaţionale, pentru Știrile Pro TV.

Ideea de a se extinde în Asia a venit când cei din Iaşi şi-au dat seama că este o piaţă profitabilă, mai ales că medicamentele din România sunt la mare căutare. Vietnamezii vor fi aduşi la noi în ţară pentru un training înainte de a se apuca de muncă.

Până atunci, compania trimite antibiotice în Vietnam.

Pe de altă parte, societatea, al cărei acţionar majoritar este statul, colaborează cu mai multe ţări din Europa, dar şi din Canada. Iar în viitor spera să obţină contracte şi în Statele Unite.

Compania din Iaşi, cu peste 1400 de angajaţi, are în portofoliu peste 140 de medicamente din 12 clase terapeutice. Anul trecut, vânzările de produse finite în Vietnam s-au triplat, faţă de perioada similară a anului trecut, în special prin aportul produselor din clasa antiinfecţioase. Totdată, vânzările de Nistatină au înregistrat o creştere de cca. 21% pe această piață.

reclama adnow